Nog ’n gewelddadige huisroof in Theescombe(Argieffoto: SA Polisie) ’n Ma en dogter is Saterdag in Theescombe, Gqeberha (Port Elizabeth) aangeval en beroof. Dit is die soveelste voorval in die gebied die afgelope jaar. Volgens kapt. Sandra Janse van Rensburg, polisiewoordvoerder, het drie gewapende verdagtes om 21:49 Saterdagaand deur ’n skuifdeur toegang tot die huis gekry. Die ma (51) het reeds geslaap en die 12-jarige dogter het televisie gekyk. “Die verdagtes het die vuurwapen op die dogter gerig en haar beveel om stil te bly. Twee van die verdagtes het haar ma gaan wakker maak.” Volgens Janse van Rensburg kon die dogter daarin slaag om van die verdagtes weg te kom waarna sy die paniekknoppie gedruk het. Die verdagtes het intussen geld en juweliersware van die ma geëis. Sy het geweier, waarna ’n skoot afgevuur is wat haar skrams in die kop getref het. Die verdagtes het met ’n skootrekenaar, selfoon, motorsleutels en juweliersware op die vlug geslaan. Dit volg net ’n week nadat ŉ gesin op hul kleinhoewe in Theescombe oorval is. Die verdagtes het ŉ skoot afgevuur wat ŉ glasdeur in hul televisiekamer gebreek het. Die gesin het verlede Saterdagaand om 22:50 televisie gekyk toe een van die slagoffers ŉ onbekende man met ŉ balaklawa by die glasdeur opgemerk het. Terwyl die vrou haar man gewaarsku het, het die verdagte ŉ skoot afgevuur wat die glas gebreek het. Die aangrensende glasvenster het ook met die trefslag gebreek. Die drie verdagtes het die gesin beveel om op die vloer te lê, terwyl hulle vasgemaak is. Die mans het die huis deursoek en ŉ .38-rewolwer, juweliersware, ŉ beursie, kontant, drie selfone en ŉ skootrekenaar gebuit. Hulle het deur die gebreekte deur ontsnap.